Sjokknyhet om russisk atomvåpen i verdensrommet går verden rundt. Men mye tyder på at den er feil.
Det er flere grunner til at påstanden om at Russland utvikler et atomvåpen for å angripe satellitter, neppe stemmer. – Saken er kanskje blåst helt ut av proporsjoner, sier sjefen i Norsk romsenter. Amerikansk etterretning slapp en liten info-bombe i forrige uke. Den dreide seg om Russland.  USA hadde en ny, ikke spesifisert «alvorlig nasjonal sikkerhetstrussel» mot seg, ifølge formannen i etterretningskomiteen i Representantenes hus, republikaneren Mike Turner. Europeiske allierte ble varslet og mediene kastet seg på.  Videre informasjon fra anonyme kilder ABC News var i kontakt med, ga saken enda mer sprengkraft: Russland har et ønske om å stasjonere atomvåpen i verdensrommet, for å bruke dem mot satellitter, hevdet de. The New York Times og Washington Post har meldt det samme, senest torsdag denne uken.  En utplassering av et slikt våpen ville trolig ført til både traktatbrudd og en kraftig forverring av relasjoner mellom verdens atommakter.  Et angrep med et slikt våpen mot en annen stats satellitter?  – Starten på tredje verdenskrig, ifølge norsk militærekspert.  Men mye tyder på at sikkerhetstrusselen er feil fremstilt i mediene.  Satellittangrep «ett av de første trekkene» i en stor krig Satellitter er militære mål i en tenkt storkrig. Tidligere nestkommanderende i U.S Space Command, generalløytnant John Shaw, satte ord på utfordringen:  USA er avhengig av satellitter for å projisere makt over hele planeten, « ... og de er ikke i det hele tatt godt forsvart».  – Så vi bør ikke være overrasket over at de er truet, sa han til The New York Times.  «Et av de første trekkene USA trolig vil møte i enhver stor krig med Kina eller Russland, vil være forsøket på å slå ut amerikansk telekommunikasjon, geolokasjon eller overvåkingssystemer i verdensrommet», skrev USAs viktigste avis. Historien antyder at de kan ha et poeng.  Flere land har demonstrert at de har kapasitet til å sprenge satellitter.  I 2021 sprengte Russland den russiske kommunikasjonssatellitten Kosmos 1408 med et anti-satellittvåpen (ASAT), avfyrt fra jorden. I 2007 ødela et kinesisk missil en utrangert, kinesisk værsattelitt. USA og India har også gjennomført slike tester.  Men eksperter Aftenposten har snakket med, mener det er usannsynlig at et atomvåpen har noe for seg.  «Selvavskrekkende» å sprenge – Saken er kanskje blåst helt ut av proporsjoner, sier Christian Hauglie-Hanssen til Aftenposten. Satellitter er en kritisk infrastruktur for moderne samfunn og forsvar. Hvor truet de i realiteten er, er imidlertid omstridt. Å sprenge satellitter, omså bare én, er svært ødeleggende. For alle:  – Hvis man begynner å plaffe løs på satellitter, skaper det masse romskrot. Da kan det bli så mye romsøppel at man ikke kan operere satellitter i bane rundt jorden mer. Det er selvavskrekking i det, sier Hauglie-Hanssen. Russlands ASAT-test for tre år siden, som de fikk mye kritikk for, resulterte i romsøppel i bane mellom 300 og 1100 kilometer over Jordens overflate. Vrakrester truer alle satellitter. Også Russlands.    Feilaktig fremstilling, eller dårlig idé Påstandene i mediene, om at Russland utvikler et rombasert atomvåpen, er ikke bekreftet av USA.  Landets nasjonale sikkerhetsrådgiver, John Kirby, sa det heller ikke er snakk om en aktiv anti-satellittkapasitet.  Ingenting nytt er utstasjonert.  Det påståtte våpenet kan heller ikke brukes til å angripe mennesker eller skape fysisk ødeleggelse på jorden, sa Kirby. – Det sagt, vi har overvåket denne russiske aktiviteten tett, og vil kommer til å fortsette å ta det veldig seriøst, sa han.  Årsaken til det er klar: Satellittovervåking er avgjørende for stabilitet mellom stormaktene.  – Nå er jordoverflaten nærmest konstant overvåket av en eller annen satellitt. Man får sett hva en motstander har gjort og det er mye vanskeligere å bli overrasket eller å overraske noen, sier Lars Peder Haga. Utplassering av selv ett ASAT-våpen vil bli tatt som en kraftig eskalering, mener han.  – Det gir en motstander et incitament til å senke terskelen for angrep, og den forulempede part grunn til å anta at det er begynnelsen på et stort, strategisk angrep, sier han.  Det leder tankene i retning tredje verdenskrig.  Russland har benektet påstandene om et slikt, nytt våpen:  – Vi har alltid vært kategorisk imot utplasseringen av atomvåpen i verdensrommet, sier Vladimir Putin, ifølge Reuters.  Kan det dreie seg om en annen våpentype? Det foregår et kappløp mellom stormaktene i verdensrommet.  Kina er også blant de fremste spillerne. Atommaktene utforsker alle kapasiteter som kan sette rivalers satellitter ut av spill i en tenkt krig, bekrefter Hauglie-Hanssen.  Men på grunn av romsøppel er sprengning en lite rasjonell metode. Andre trusler mot satellitter er:     – Alt dette er tidligere demonstrert mulig, sier Hauglie-Hanssen.  En teori er at Russland faktisk utvikler et ASAT-våpen. Men da i form av en «atomdrevet satellitt» for elektronisk krigføring (EK), også kjent som jamming. Men altså ikke for å sprenge noe.  – Et slikt gjenbrukbart våpen vil være langt mer nyttig enn noen engangs kjernefysisk eksplosiv enhet, sier Dana Goward, en amerikansk ekspert på EK.  – Både Russland og USA har satellitter og romsonder som benytter radioaktive materialer (i termonukleære batterier) for å generere strøm til satellitten, sier Hauglie-Hanssen.  Utviklingen i rommet trekker imidlertid nytten av ASAT-våpen i tvil.  Årsak?  – Det er begynt å bli veldig vanskelig å ta ut satellittkapasiteter, sier Haga. Få timer etter at mediene advarte om russiske atomvåpen i verdensrommet, skjøt Pentagon opp et nytt missilsporingssystem.  Ifølge The New York Times var timingen tilfeldig. Det siste tiåret har det vært en kraftig økning i antallet nye satellitter som skytes opp.  – Det er vanskelig å beskytte en satellitt i verdensrommet. Men man kan nå være rask med å sende opp erstatningssystemer. En slik hurtig responsløsning er ett av mottiltakene som USA nå jobber med, sier Haga. Utviklingen peker mot at effekten ethvert ASAT-våpen, atomrelatert eller ikke, kan ha for situasjonen på jorden er blitt kraftig redusert.  Men det er likevel neppe siste gang vi hører noe om det. 
Det hevdes at Russland utvikler et atomvåpen for å angripe satellitter, men det er tvil om dette stemmer.  Å angripe satellitter kan skape masse romskrot, og bli selvødeleggende. Eksperter peker på andre våpen Russland kan utvikle for verdensrommet. Men USA jobber med flere mottiltak. 